Klaipėdos centrinis stadionas

**Klaipėdos centrinis stadionas** (sovietmečiu ***Žalgirio stadionas***) – įvairių paskirčių stadionas Klaipėdoje. Penktasis pagal dydį stadionas Lietuvoje. Tai pagrindinis stadionas Klaipėdos mieste, esantis pajūryje netoli dujų terminalo. Natūralios dangos stadionas. 1964 m. „Granito“ pergalei TSRS II lygoje atminti šalia stadiono pasodinta tuopų alėja.

Stadionas dažniausiai naudojamas futbolo rungtynėms, bet turi ir lengvosios atletikos bėgimo takus, infrastruktūrą. Stadione žaidžia ir regbio klubas. Ankstesniais metais čia vykdavo A lygos rungtynės. Šiuo metu (2026 m.) stadione žaidžia FC Neptūnas, dalyvaujantis Pirmos lygos pirmenybėse. Anksčiau stadionas talpino 10 000 žiūrovų, dabar talpina 4 428 žiūrovus (sėdimos vietos).

Stadione vyko 4 Lietuvos futbolo taurės finalai (1981, 1986, 1995, 2016 m.).

## Istorija

XX a. tarpukariu Klaipėda buvo bene vienintelis miestas, neturėjęs rūpesčių dėl futbolo aikščių. 1923 m. vietinės sporto draugijos iniciatyva buvo įkurtas stadiono statybos fondas. Pradėtos rinkti (daugiausia už pramogas) lėšos. Po dvejų metų buvusio Plantacijos (arba Miško) forto vietoje naujasis stadionas buvo baigtas. Dalis šios tvirtovės pylimų pateko po tribūnomis. Statybos truko apie dvejus metus.

1925 m. Klaipėda pirmoji Lietuvoje įsirengė to meto tarptautinius reikalavimus atitinkantį futbolo stadioną. Uostamiesčio savivaldybei tai kainavo apie 1 milijoną litų. Tai buvo geriausias Lietuvoje miesto stadionas, jame buvo trys futbolo aikštės – reprezentacinė (su tribūnomis) ir dvi treniruočių. Pastatytas ir namelis su persirengimo, teisėjų kambariais, dušais. 1934 m. Klaipėdoje buvo 5 futbolo aikštės, o 1938 m. – jau 8. Jų kiekybė ir kokybė atitiko futbolininkų poreikius.

Tuo metu tai buvo didžiausias ir geriausias stadionas Lietuvoje. Jame buvo net keturios futbolo aikštės, lengvosios atletikos sektorius. Stadioną iš vienos pusės juosė pušynas, o iš kitos – Vitės kapinės su gražia augmenija. Stadiono teritorijoje buvo pastatytas medinis vienaaukštis su dvišlaičiu lenktu stogu namas. Pirmajame šio pastato aukšte buvo įrengtos rūbinės, mansardoje – sargo butas. Naujajame stadione rungtyniavo daugkartinė Lietuvos čempionė – KSS futbolo komanda, vyko daug tarptautinių futbolo varžybų.

Sovietmečiu uostamiesčio stadionas ilgus metus priklausė „Žalgirio“ sporto draugijai, dėl to ir vadinosi „Žalgirio“ centriniu stadionu. Nepaisant stadiono priklausomybės, lėšų jo atnaujinimui nuolat skirdavo miesto valdžios institucijos. 1950 m. birželį baigta rekonstrukcija 4000 sėdimųjų vietų. Vėliau rekonstrukcija atlikta 1964 m., siekiant surengti finalinį TSRS II lygos turnyrą Klaipėdoje. Renovacijos projekto autorius buvo Petras Lapė, rekonstrukciją finansavo Anglies pramonės ministerija, Klaipėdos statybos organizacijos, elektros tinklai. Statant Klaipėdos anglių rūšiavimo kompleksą buvo atrėžta dalis stadiono teritorijos, dėl to TSRS valstybinės statybos reikalų komitetas skyrė 300 tūkst. rublių kompensaciją. Tada buvo rekonstruota aikštė, išplėstas sėdimų vietų skaičius tribūnose, įrengtas tunelis iš persirengti skirto namo į aikštę, pastatyti apšvietimo bokštai, švieslentė, sutvarkyta aplinka. Rekonstrukcija atlikta vos per 3 mėnesius, jos metu tribūnos praplėstos nuo 2500 iki 10 000 žiūrovų.

Priestatas, kuriame šiuo metu yra pagalbinės patalpos, sporto salė, drabužinės, pastatytas 1976 m. Rekordinis žmonių skaičius (per 10 tūkst.) stebėjo 1987 m. vykusias „Atlanto“ ir Torpedo Moskva rungtynes.

2000 m. „Atlantui“ ėmus žaisti UEFA varžybose, suolai pakeisti geltonos ir mėlynos spalvos kėdutėmis, buvo įrengti nauji persirengimo kambariai, dušinės. Dar keletą kartų atliktas kosmetinis remontas. Nemaži remonto darbai atlikti 2014 m. – nugriautos senosios tribūnos, kėdutės pakeistos naujomis ir buvo įrengtos vietos žiniasklaidos specialistams. 2016 m. įrengta nauja žolės laistymo sistema. Buvo atnaujinta ir lietaus vandens surinkimo ir nutekėjimo sistema esanti tarp futbolo aikštės ir bėgimo takų. Pakeista bėgimo takų, šuolių į tolį bei aukštį, o taip pat ir rutulio stūmimo sektorių danga, kuri atitinka šiuolaikinius standartus. Ankstesniais metais ji buvo sudaryta iš atskirų dalių, o dabartinė yra vientisa. 2019 m. pasirodė informacija, kad Klaipėdoje turėtų atsirasti naujas stadionas, kurio statybos kainuotų 43 milijonus eurų.

## Rungtynės
### Taurių finalai

### Lietuvos rinktinės rungtynės

## Šaltiniai